## La Conselleria d’Agricultura abona 104,1 milions d’euros corresponents a la sol·licitud única de la PAC 2024

*** 42.539 agricultors i ramaders es van beneficiar de les ajudes PAC l’any passat
* A partir del 16 d’octubre, la Conselleria començarà a pagar l’acompte del 70 % de 2025**

La Conselleria d’Agricultura, Aigua, Ramaderia i Pesca abona 104,1 milions d’euros corresponents a la sol·licitud única de la Política Agrària Comuna 2024.

En este sentit, ja l’octubre de l’any passat es va pagar l’acompte de les ajudes de la PAC, i, en data de 30 de juny de 2025, s’han saldat les ajudes corresponents a l’any 2024, tal com establix la normativa europea en el seu calendari de pagaments.

En concepte d’ajudes directes de suport a la renda, que tenen com a objectiu mantindre l’activitat agrària, s’ha arribat als 85,6 milions d’euros pagats. D’estes ajudes s’han beneficiat un total de 37.716 agricultors i ramaders.

D’altra banda, les ajudes agroambientals pel cultiu de l’arròs en la zona de l’albufera i de la marjal de Pego-Oliva, però també les ajudes per protecció d’avifauna en la zona de Fontanars dels Alforins, o per conservació de la raça d’ovella guirra, així com les ajudes a la producció ecològica i al manteniment d’explotacions agràries en zones de muntanya o zones amb limitacions naturals, han assolit un import de 18,5 milions d’euros. D’estes s’han beneficiat un total de 4.823 titulars d’explotacions agràries.

El director general de la PAC, Ángel Marhuenda, ha subratllat que “estes xifres reflectixen el compromís ferm del Govern Valencià amb els agricultors i ramaders de la Comunitat Valenciana, que afronten, cada campanya, nombrosos reptes. La nostra prioritat és garantir que les ajudes arriben a temps i amb eficàcia, perquè sabem que d’això depén en molts casos la viabilitat de les explotacions”.

**Pagament anticipat 2025**

El pròxim 16 d’octubre serà el primer dia en què es puga abonar l’acompte d’ajudes de la PAC 2035. En esta ocasió, la Comissió Europea permet anticipar fins a un màxim del 70 % dels pagaments directes de la PAC, inclosos en la sol·licitud única d’ajuda.

En els últims anys, la Conselleria d’Agricultura, Aigua, Ramaderia i Pesca ha complit amb les expectatives de fer els pagaments en termini i al ritme de les comunitats més àgils d’Espanya.

Finalment, el director general ha remarcat que “un any més, la Conselleria aposta per fer efectiu el suport a la renda dels titulars de les explotacions agràries, exposats contínuament a les condicions climàtiques extremes i canviants i al vaivé del mercat. Per esta raó, anticipar les ajudes de la PAC resulta imprescindible”.

Fecha: 24/08/2025